Antalya 28-10-2008
Kære venner
Det varmede at gøre holdt hos Lis og Henning i Føvling. Tusind tak for gæstfrihed. Jeg glemte min fjernbetjening til mit video camera, men så har jeg en anledning til at komme igen.

 Tyrkiet med Hans Jørgen (min bror) og Inge ( min svigerinde) og Niels Ebbe.
Afrejse dag mandag d. 20. oktober 2008

Afrejsen gik fint fra Billund, dog m ed 25 min. Forsinkelse kl 21:25. 

Med flyet var de passagerer som havde været i Tyrkiet for Tyrkieteksperten og som dels skulle til Billund dels Kbh.. Så da vi kom til Kbh. skulle alle forlade flyet så det kunne blive gjort rent. Det var et værre cirkus. Vi skulle alle igennem sikkerhedscheck, (livrem, hat og briller og andre løse genstande) for så at vente indtil vi endelig kunne gå ombord.

Men så var alt også idyl. Flyveturen gik fint 3:25 timer. Jeg var heldig at sidde ved midtergangen så mine lange ben kunne lægges derud, og jeg havde ingen ved siden af mig. På den anden side af gangen sad HJ og Inge.

Antalya

Da vi kom igennem lufthavnen i Antalya skulle vi have den lejede bil. Efter nogen løben omkring ringede jeg til et nummer, som stod på min regning. Og manden i den anden ende sagde, at han ville komme om 5 min med bilen til taxiholdepladsen. Efter 35 min kom han. Derpå skulle vi køre tilbage til hans kontor med ham. Kontoret viste sig at ligge inde i afgangshallen på lufthavnen. Så igen af med det hele og checkes på i hoved og …...Da HJ tog livremmen af, tabte han bukserne, sådan næsten, og de stod alle og grinede. Bagefter spurgte HJ interesseret mig, hvad det var der havde været så morsomt !!!

Alanya 21.10.08

Vi fik en temmelig ny KIA med god plads og jeg kørte de 125 km til Alanya. Vi ankom i den tidlige morgen ca. kl. 7 lokal tid (+1 time fra vores kl. 6).

HJ havde ingen adresse, men han vidste at hvis vi kørte over en flod ad strandvejen, var vi kørt for langt. Så det gjorde vi. Men fandt derefter let lejligheden.

Den ligger i stueetagen og døren til den er sikret med 2 låse med hver 3 tapper. Nøglen skal drejes 3 gang for at alle tapperne går dybt ind i karmen og døren er lavet af stål.

Der havde ikke været indbrud !!

Vi sov til kl 9 og så var det ud at bade og begynde at se sig omkring. Jeg fandt bl. Andet denne internetcafe.

Badevandet er pragtfuldt, men der er sten i strandkanten, så i dag skal jeg ud at købe badesko.

Hvad skal vi lave?
Nu har jeg set mere på hvilke muligheder, der er for at se noget i Tyrkiet. Der er 520 km. til Efesus og endnu længere til Gøreme ( det er der hvor der hulekirker, men meget velbevarede kalkmalerier, som bl. a. viser, at de kristne dengang også brugte Jacobs – evangeliet ). Da jeg har været de steder og ikke har Inger med, vil jeg ikke tage de ture, som vil være 3 dages ture. Når jeg ser på de store seværdigheder i Tyrkiet, så er vi kommet til den forkerte ende af landet, når vi kun skal være her en uge.

Men så er der andre udfordringer.

Første bjergtur 
Vi tog bilen i går og kørte op i bjergene. På et tidspunkt skulle vi vælge mellem 2 veje og valgte den hvor der stod ”caves” på. Vi vidste godt at den gik til nogle drypstenshuler, som HJ havde været inde i. Hverken Inge eller jeg ville derind, men vi regnede med a vejen førte forbi og videre.
Vi regnede forkert. Efter temmelig lang kørsel var vi foran en plads og der sluttede festen. Men flot var der, med udsigt over bjerge og dale. Langs vejen var der bananpalmer med masser af frugt på og figentræer, dadelpalmer og alskens herlig. Vi købte tørrede figner, bananer frisk fra træerne, blommer og johannesbrød. Megen frugt for 40 kr. Det var et par meget søde damer, som solgte. Den ene grinede hele tiden og gav os smagsprøver på alt muligt.
Vi prøvede at finde en anden vej, for at komme ud på en mere befærdet vej i stedet for den beskidte grusvej vi havde kørt på hele tiden. Men vi kørte vist nok forkert. Ingen af vejene var på vort beskedne kort, og HJ’s nyerhvervede Tyrkiet kort i GPS’en var nytteløse.
Men endelig efter megen bjergkørsel fandt vi en vej ned til strandvejen igen. HJ mente vi skulle tilbage og så prøve at køre ind i bjergene igen. Han mente vi ville komme til et dæmningsbyggeri.

Det var smukt at køre land en flod, som snoede sig mellem bjergsiderne. Men oh skræk oh veh! Naturen var totalt blevet ødelagt. De pengegriske havde fået frie hænder til at opføre hængende restauranter og vandrutschebaner og alskens tingeltangel nede i selve flodsengen. Store skilte forkyndte at her kunne man nyde naturen siddende højt oppe over vandfladen og samtidig kunne børnene more sig i de talrige forlystelser som man skruppelløst havde plantet midt i den mest idylliske og betagende kløft. Pludselig tårnede en kæmpemæssig dæmning sig op for enden af vejen. 
Dæmningsbyggeri

Vi blev ledt hen over floden og efter forskellig omkringkøren kom vi op og kørte på selve dæmningen, som var under konstruktion. På den ene siden alt tivolihalløjet og på den anden side et kæmpemæssigt område, som ville blive fyldt med vand. Landsbyhusene var allerede forladte. Store trucks kørte i endeløse rækker jord væk og der var dannet en brev fin, men smattet vej, så der var plads til at køre lastbiler både op og ned. Vi lagde os ind i en række af opadkørende og de vinkede venligt til os, når de så vores lille bitte bil mellem de store lastbiler. Vi syntes de var meget søde, sådan at vinke og hilse på os. Vejen blev mere og mere beskidt. H:J kørte og gjorde sit bedste for at undgå alt for meget vand og store huller, men helt kunne det ikke skjules, at vi var på en vej, som var under konstruktion. Dristigt overhalede han engang imellem en lastvogn og så kom vi jo lidt længere op. Vores mål var at finde en lille landsby, hvor vi kunne få lokal mad.
Men også den vej fik sin egen bratte ende. Endelig var der en bil, som blinkede og vinkede så kraftigt af os, at vi fattede betydningen. Da kan så tilmed grunde en cirkelbevægelse med armen, var vi klar over, at vi bare var kørt op og op og op ad en vej, som førte til, at lastbilerne kunne læsse deres jord af. De grinede alle til os og blinkede med lygterne, da vi omsiden vendte om og kom ind i rækken af lastbiler, som kørte nedad igen. Vi var blevet meget klogere.

Vi prøvede at spørge på alle mulige sprog: Tysk, Engelsk, Fransk og til sidst Dansk. Men intet hjalp. Men da vi sagde Alanya, så pegede han ned i dalen og op på dæmningen, hvor vi var kommet fra.
Men nu meldte naturen sig med et behov. Inge skulle tisse og det skulle jeg såmænd også. Der var ingen vej uden om. Ingen busk eller klippe at gemme sin bag. Så Inge satte sig ved siden af bilen. Der kom en bil med en hel familie, måske folk, som arbejdede på dæmningen - og da de så Inges hvide bag sidde i naturens egen stilling. Så bremsede de bilen brat op og et par koner stak hovedet ud af vinduet og grinede til os. Der var ingen sure miner, men jeg tror det var første gang, de havde haft den oplevelse. Jeg tænkte: ja man må jo gøre noget for lokalbefolkningen.

Tyrkiske pølser

Vi fandt nemt tilbage til vores lejlighed. Købte lidt tyrkiske pølser, da vi nu ikke længer syntes det ville være så sjovt at gå ud at spise, men det blev mig alene, som spiste nogle få stykker af den ene slags. De var så stærke så Inge spyttede en stump ud igen og HJ pure nægtede bare at prøve. Jeg skar den i tynde skiver og lagde dem på franskbrød og drak 10 liter vand til og skyllede efter med 1 øl.

A propos drikkevarer. Vin er meget dyr. Den billigste flaske koster 50 kr og næsten alle andre mellem 75 og hundrede kroner. Øl koster 9 kr for ½ liter.

Solen skinner. Det er meget varmt, og jeg sidder lige nu alene i lejligheden medens de andre er taget i byen for at købe ind. Hans J vil i eftermiddag prøve et tyrkisk bad, men jeg vil ud at svømme igen, når jeg har fået mine badesko. I aften vil vi køre op i bjergene for at finde en lokal restaurant.

Af gode grunde lægger jeg ikke billeder på i dag. Der ville ellers nok være noget at grine af. Jeg har taget en del video, men den egner sig vist ikke til offentliggørelse.

Mange kærlige og varme hilsener fra 

Inge, Hans Jørgen og Niels Ebbe 

